Papersnake/gushiwen huggingface dataset:
过赤石湖有感寄献荆公
吴颐（宋代）

重湖远映日无光，两桨行舟类堵墙。
向此柂工犹恐惧，更堪风驭出苍惶。
虽知行止悬於命，长离忧虞亦可伤。
白首何时裕儋石，从容丈室问空王。
相见欢 赠吹箫女子
薛琼（唐代）

花枝灼灼难描。正垂髫。家住绿杨津畔、跨红桥。

眉峰秀。莺声溜。试琼箫。最爱猩唇轻破、小樱桃。
奉和袭美赠魏处士五贶诗。诃陵尊
陆龟蒙（唐代）

鱼骼匠成尊，犹残海浪痕。外堪欺玳瑁，中可酌昆仑。

水绕苔矶曲，山当草阁门。此中醒复醉，何必问乾坤。
中夜起
释惠崇（宋代）

初月不到晓，夜色何冥冥。
独立秋江上，风波卷寒星。
偈颂二十五首 其十七
释道璨（宋代）

语言上著到，身心上著到。要透纳僧关，料掉复料掉。
李肃毅侯挽诗四首 其四
黄遵宪（清代）

九州人士走求官，婢膝奴颜眼惯看。满箧谤书疑帝制，一床踞坐骂儒冠。

总无死士能酬报，每驳言官更耐弹。人哭感恩我知己，廿年已慨霸才难。
塞北二首
沈佺期（唐代）

虏障天骄起，秦城地脉分。柏坛飞五将，梅吹动三军。

锋刃奔涛色，旌旗焰火文。朔风吹汗漫，飘砾洒轒輼。

海气如秋雨，边峰似夏云。二庭无岁月，百战有功勋。

形影随鱼贯，音书在雁群。归来拜天子，凯乐助南薰。

胡骑犯边埃，风从丑上来。五原烽火急，六郡羽书催。

冰壮飞狐冷，霜浓候雁哀。将军朝授钺，战士夜衔枚。

紫塞金河里，葱山铁勒隈。莲花秋剑发，桂叶晓旗开。

秘略三军动，妖氛百战摧。何言投笔去，终作勒铭回。
【仙吕】后庭花破子
元好问（金朝）

玉树后庭前，瑶华妆镜边。去年花不老，今年月又圆。莫教偏，和花和月，大家长少年。夜夜璧月圆，朝朝琼树新。贵人三阁上，罗衣拂绣茵。后庭人，和花和月，共分今夜春。
谋仲谟挽词次谢彦明韵
释妙声（明代）

灵輀拂晓出门时，忍听长歌薤露诗。地下修文知浪语，天宫说法忘归期。

燕窥旧幕疑空榻，鱼泳新荷乐故池。灵运向来曾入社，一篇哀挽有馀悲。
送薛公叔秋试
袁说友（宋代）

流落相逢霅水滨，与君倾盖即平生。
湖山十里双溪畔，宾主三年一日情。
学海波澜夸健笔，夜窗灯火几长檠。
不堪送客杭州路，更听惊人快一鸣。
建文二年湖州府铜权 其二
张廷济（清代）

尘劫沧桑一梦如，难从程史问遗书。顽铜真解兴亡恨，留与人间话革除。
昭台行 其二
释居简（宋代）

将军发机阴中的，功如熟稼生螟蟘。母仪天下极尊荣，非道得之非所得。

一朝乐去悲相随，霜露既降风凄其。茕茕吊景将安之，不自为计终奚为。

关中旧约三章法，法当夷宗雠逆节。况复曾孙诛大臣，项背相望眉不颦。

昭台不隔昭阳路，花落鸟啼春几度。麟角凤觜皆可煎，惆怅君恩非断弦。
再用杜子美韵十首 其八
方献夫（明代）

何人窥石室，此地即瑶池。乱竹惟临水，疏藤亦作篱。

湍鱼惊得饭，野鹿卧存儿。跳入虚无去，浮名不□□。
送李侯朝散还任一首
刘弇（宋代）

西山阅今昔，章水弄清泚。云陴插天半，滕阁中隐起。

青鸳千万家，湖光豁如洗。钟陵一都会，信亦非偶尔。

君来无几何，所得已倍蓰。笑谈送白日，慷慨拾遐轨。

成诗殆百篇，天籁落凡耳。秋摽拔孤峰，阴胆掉百鬼。

顾我佁儗人，晚乃识君子。未漫祢生刺，先倒蔡公屣。

清扬舞眉间，秀语屑琼蕊。囊间锥立见，公今无乃是。

柰何迫归欤，笑把吴云指。六月江南天，烦抱剧含滓。

轻篙下鲵浪，画槊摇翚尾。高怀傲匡庐，醉眼宽彭蠡。

山长楚甸转，駃席抉空紫。珠玑纷满箧，银钩赫蹄纸。

野蔌饶掇英，水豢足缗鲤。人生不知他，安与乐而已。

行行勿滞淫，吴中古来美。一官虽翕翼，焉往不为仕。

洞庭五湖间，明月清可跐。盐豉誇未下，莼羹贵千里。

由来张翰兴，今复见松水。吴儿洗眼看，吾岂倦游士。

九月秋风高，缇骑迎携李。
赵子充示竹夫人诗盖凉寝竹器憩臂休膝似非夫
黄庭坚（宋代）

青奴元不解梳妆，合在禅斋梦蝶床。
公自有人同枕箪，肌肤冰雪助清凉。
送马明府赴江陵
钱起（唐代）

陶令南行心自永，江天极目澄秋景。万室遥方犬不鸣，

双凫下秋人皆静。清风高兴得湖山，门柳萧条双翟闲。

黄花满把应相忆，落日登楼北望还。
绝句六十四首 其二十四
张伯端（宋代）

火生于木本藏锋，不会钻研莫强攻。祸发只因斯害己，要须制伏觅金翁。
簪花
周用（明代）

老去风流敢自夸，开筵对客许簪花。
百年回首仍春色，三月于人且物华。
乘兴不须憎白发，闻歌犹复恋乌纱。
花前莫笑山翁醉，剩有青钱付酒家。
题南海祠
白玉蟾（宋代）

何处人间得五羊，海城鼓角咽昏黄。
无心燕子观秦越，有口檐铃说汉唐。
九十日秋多雨水，一千年史几兴亡。
圣朝昌盛鲸波息，万国迎琛舶卸樯。
和陶时运四首
苏轼（宋代）

旦朝丁丁，谁款我庐。
子孙远至，笑语纷如。
剪{髻下吉换米}垂髫，覆此瓠壶。
三年一梦，乃复见余。
桐洲杂诗 其三
陈遇夫（清代）

西圃连平野，编篱作蔽墙。疏桐方向暖，密竹未成行。

四面渔樵入，经年风雨狂。渐看春意好，花发读书堂。
和君玉捕蝗杂咏 其四
彭汝砺（宋代）

南北驱之既，东西长又多。已知蠹人力，毋亦沴天和。

号令趋风雨，鞭笞畏网罗。相看愁欲死，恐未及驩歌。
题旧宫
赵蕃（宋代）

新宫改作几何年，像设于今尚俨然。
薜荔绿垂山木槁，长春开尽草芊芊。
夜坐呈王子友
李流谦（宋代）

无毡殊未觉，有兴亦难忘。
小雨寒微就，孤灯话尽长。
疎凉汤煮豉，淡泊菜含霜。
为问王夫子，如何共肺肠。
高头市
陈造（宋代）

陂行欲尽山崛起，十数人家住山觜。
行人不炊市无米，买饼充肠听颐旨。
日未薄山收市里，闭户人家呼不起。
今春倦憩车曾抳，风物人情不如此。
主人睨屋为翁指，方秋此屋犹在水。
闾里襁负皆转徙，老夫危不鱼腹死。
更向秋田问馀几，使之饥寒责廉耻。
不忘资人约诸己，焉得人人颜氏子。
向纯厚俗今不美，曾是登山号庚癸。
纪恩宠送太师潞公西归 其一
赵君锡（宋代）

乐人都用教坊家，席上群公换口誇。内里宣来蕉叶盏，御前赐出缕金花。
野狐
释心道（宋代）

石崇富贵篯铿寿，潘岳容仪子建才。但愿东风齐著力，一时吹入我门来。
谷旦喜朱性甫至
沈周（明代）

城里高官尽有衙，迂舟却到野人家。偶谈山水悲筋力，因怪儿童忽岁华。

白发知春不如草，青灯随眼漫生花。遣怀慰客非无酒，罍耻还当一载赊。
赠费道士
李龏（金朝）

强梳蓬鬓整斜冠，夜听步虚山月寒。缩地往来无定所，洞天谁道却归难。
三月八日百五节林敬舆携酒约盛元仁戴帅初方
方回（元代）

第五桥通曲港船，直摇春水到门前。
休官久作渔竿客，扶老来寻鹤氅仙。
畴曩欢娱如昨日，今吾衰飒最高年。
旧坟新冢石羊马，且举残杯莫怆然。
目耕曰志
李好文（元代）

吾生葵丘地，胸有志一番。
今朝龙门去，成事有何难。
偈颂四十二首 其四十三
释祖先（宋代）

不是心，不是佛，不是物。忍俊不禁，为诸人做个瞥脱。

流水暗销溪畔石，劝人除却是非难。
项亭
汪遵（唐代）

不修仁德合文明，天道如何拟力争。

隔岸故乡归不得，十年空负拔山名。
彭州使郎中寄示怀旧之篇辄次韵奉酬
沈遘（宋代）

昔下承明得善藩，初无佳政可胜残。与民共乐湖山好，遭世承胜法制宽。

当日清谈羞俗士，归来白发困尘鞍。羡君正逐春遨盛，岂减东州旧赏欢。
太白楼次林兵部利瞻韵
白圻（明代）

去日尝登太白楼，重临画槛挹寒流。丹山有路通瀛海，黄菊多情傲晚秋。

千里烟波迷客思，满江风雨动乡愁。酒酣极目天涯暮，远浦人归一叶舟。
故都宪袁公为藩中伴读戏赠壬辰作
薛始亨（明代）

移家白首寄他乡，岂为安储寿汉王。吏议只今方逐客，春鸿归尽隔潇湘。
过钱塘
释居简（宋代）

初日驱阴积翳销，鹳鹅嘈杂橹初摇。白鸥踏浪平如地，不似吴儿学弄潮。
赴夷陵
偶桓（明代）

迢迢上夷陵，意促日易暝。
乱石劖马蹄，丛棘罥衣领。
登山若攀天，度壑如赴井。
抚膺欲呕心，喘息屡延颈。
但逢过虎迹，敻绝行人影。
顾兹客怀恶，况乃道里永。
毫素难具陈，聊以述短咏。
题高节书院
戴良（元代）

万丈层厓置屋牢，子陵冢墓压灵鳌。绕庭云气皆山雨，满壑风声是海涛。

隐德昔烦天使下，祠光今并客星高。回头却忆当年事，几度舂陵鬼夜号。
柬于连平南溟索香海棠花二首 其二
陈恭尹（清代）

萤火如拳一树光，百花流出酿泉香。山城路远难身到，为索秋风寄海棠。
句
谌祜（宋代）

宫大阿房行日月，关通函谷混车书。
卢台峭帆亭
张斛（金朝）

高秋客未还，何处望乡关。乔木苍烟外，孤亭落照间。

雨晴山觉近，潮满水如闲。目断峒阳路，归云不可攀。
丙辰腊八夕梦仲弟
赵崇庆（清代）

不成归计但飘摇，岁月惟应病榻消。梦里弟兄余半面，天涯风榻是今宵。

死生隔绝一官误，涕泪纵横万里遥。尚拟手营除夕莫，愿君同醉蜀城烧。
再次韵小雪馀言别
陈造（宋代）

语别诗翁玉麈边，已催歌舞压香泉。
日陪色笑庸何取，橐攟篇章敢浪传。
还舍剩书银笔字，今朝犹是玉壶仙。
后山幸自坡公客，谁遣离怀怆暮年。
木兰辞
胡奎（元代）

纂纂墙下枣，人生不如在家好。木兰夜织流黄机，窗间络纬啼复啼。

平明军帖疾如羽，阿爷无男止生女。木兰下机换戎装，灯前不洒泪千行。

髻捐金雀钗，耳脱明珠珰。左持白羽箭，右挽青丝缰。

一朝姓字上军籍，军中不知是女郎。祁连山前秋草白，马上单于吹筚篥。

霜花如钱风格格，万里黄云度沙碛。木兰在边十二年，论功还谒九重天。

九重敕赐尚书诰，木兰感恩不敢言。乞身朝出金门去，还家犹记庭前树。

入门先解战时衣，明朝复上流黄机。木兰忠孝有如此，世上男儿安得知。

雄雉声角角，雌雉嘴啄啄。两雉上天飞，谁能辨我是雄雌。
谒金陵武帅李奭时叩殿帅为易宪章求书碑 其二
刘过（宋代）

搏虎屠龙两未成，萧然华发一书生。狂踪潦倒初无定，老气峥嵘自不平。

借马饱游云梦泽，归舟小驻石头城。磨崖已办中兴颂，洗眼西湖看北征。
同诸公晚游开宝寺福圣院
刘攽（宋代）

微雨吹凉晚更清，老人牵强逐君行。纵谈灰烬疑烧劫，指顾楼台似化城。

盘屈庭槐为狡狯，扶持山薜喜纵横。偷閒光景易侵夜，十二街头坊鼓鸣。
赋杨知县道夫四知堂
释宝昙（宋代）

万家即吾庐，一室诚吾身。
空明古肺腑，壁立真天人。
心语驷奔轶，风行牛斗嗔。
吾今亦忘我，何者为一尘。
起看屋角悬，聊当座右箴。
我初衣坏絮，疾驱荆棘林。
针孔与线蹊，老眼亲补纫。
而今著襦袴，左书而右琴。
吾儿亦温饱，鞭箠亡呻吟。
唯馀故时习，诗病山水淫。
会当更祓除，两楠共森森。
客有为余远求金字莲华经者作此酬之
田汝𦓹（明代）

仙人求梵筴，远致紫金莲。潦水明秋日，寒山带夕烟。

苍松迷阁道，白马度云天。归去山堂里，应参佛印禅。
喜夏
庞铸（金朝）

小暑不足畏，深居如退藏。青奴初荐枕，黄妳亦升堂。

鸟语竹阴密，雨声荷叶香。晚窗无一事，步屧到西厢。
桂隐纪咏·听莺亭
张镃（宋代）

不向他园去，能来共竹林。
故乡知我念，特地奏秦音。
自符堂
梁储（明代）

主人留客醉新轩，棋子声疏杂管弦。千里江山如挂壁，三株槐树亦遮门。

平生谬辱公知己，今日宁容我避喧。向晚重携馀兴去，梦回犹自忆琴尊。
水调歌头 其十三 谈禅柬顾未斋
夏言（明代）

飞锡还归定，蒲团且闭关。借问九年面壁，四大怎生安。

都落黑风鬼国，那是慈航彼岸，谁手买珠还。我佛原无法，众生自有丹。

一棒打，千相灭，万灯残。才被风幡勘破，寂寂镜台闲。

水上莲花稳坐，芦叶江心径渡，圆影浸波寒。离诸烦恼障，尔是清凉山。
予往来秦熙汧陇间不啻十数年时闻下里之歌远
李复（宋代）

牛车欲住更催行，官要刻日到新城。
军有严期各努力，秋田无种何须耕。
偈颂五十一首 其三十八
释道冲（宋代）

释迦出世拿空塞空，达磨西来将错就错。带累后代儿孙，一例随处卜度。

休卜度，四海浪平，百川潮落。
诉衷情·一波才动万波随
黄庭坚（宋代）

戎州登临胜景，未尝不歌渔父家风，以谢江山。门生请问：先生家风如何？为拟金华道人作此章。

一波才动万波随，蓑笠一钩丝。金鳞正在深处，千尺也须垂。
吞又吐，信还疑，上钩迟。水寒江静，满目青山，载月明归。
下章安杜渎七首
姚宽（宋代）

梦寐家山老岁华，何时满眼送烟花。
定知难取通侯印，亦许归乘下泽车。
米玄晖阳春词帖赞
岳珂（宋代）

予家有山林集，观宝晋自制之词，
每不逮乎平日之文。岂句律之未工，
疑用志之或分。伟笔力之扛鼎，
得过庭之异闻。陶冶性情，
自为阳春。既寓意于馆甥，
亦秘笈而自珍。予尝商略函书，
仿佛梁尘，规矩合作，
勺箫夺伦。窍以为夫君金缕之衣，
亦未足以换墨练之裙也。
西江月（延祥观措霜拟稼轩）
周密（宋代）

绿绮紫丝步障，红鸾彩凤仙城。谁将三十六陂春。换得两堤秋谁。

眼缬醉迷朱碧，笔花俊赏丹青。斜阳展尽赵昌屏。羞死舞鸾妆镜。
杂兴四首
林逋（宋代）

湖上山林画不如，霜天时候属园庐。
梯斜晚树收红柿，筒直寒流得白鱼。
石上琴尊苔野净，篱阴鸡犬竹丛疏。
一关兼是和云掩，敢道门无聊相车。
牛渚
姜夔（宋代）

牛渚矶边渺渺秋，笛声吹月下中流。
西风不识张京兆，画得蛾眉如许愁。
扬州岁莫
丁开（宋代）

万国春回日，层成晚眺余。
江声隔吴楚，原色到邳徐。
大阅军容壮，狂歌客礼疎。
百年寒荻里，风雨忆吾庐。
即事
李洪（宋代）

宝策欢传万岁声，涂山执玉萃华缨。
独怜太史周南滞，不预尧阶贺太平。
绍兴二十八年祀圜丘
学士院（宋代）

泰元尊临，富媪繁祉。
于皇祖宗，既昭格止。
奏舞象功，灵其有喜。
永言孝思，尽善尽美。
陪南省诸公攀殿中李监宅
钱起（唐代）

将门高胜霍，相子宠过韦。宦贵攀龙后，心倾待士时。

壶觞开雅攀，鸳鹭眷相随。舞退燕姬曲，歌征谢脁诗。

晚钟过竹静，醉客出花迟。莫惜留馀兴，良辰不可追。
出心原
詹初（宋代）

行行涉南原，遥望北山岑。
上有千尺崖，下有高树林。
高林转幽隩，戛然啼双禽。
流水自迅逝，白云澹无心。
策杖者谁子，閒来坐春阴。
相逢择林下，携手豀水滨。
对之两无言，悠然鸣素琴。
素琴清且越，畅以披冲襟。
和杨褒早春二首 其二
刘攽（宋代）

少年意气属时和，春入青门乐事多。试著青衫迎暖日，閒骑骏马踏青莎。

御风直欲从仙子，奔月犹能及素娥。雁鹜陂前来脍鲤，芙蓉园里去听歌。

舞狂相属挥如意，醉起驰归掷叵罗。寄语子云天禄阁，新书尚白竟如何。
江提仓生日二首
李新（宋代）

自应骑鹤下浮丘，雅意人间事俊游。
长久方壶新岁月，飘遥江俊旧风流。
岩椿骨老三千尺，佳气春回十五州。
温诏趋归行有日，此封端是富民侯。
己已登玉峰亭二首
杜范（宋代）

杖藜无事历危坡，一片清寒镜面磨。
极目尽时知水阔，置身高处见秋多。
此时不著登山屐，到处还成测海螺。
遥想高人闲物外，故应不与世同波。
族叔畴甫老死於场屋人共惜之其子得瑞梅於园
洪咨夔（宋代）

乃翁抱璞售地媒，去作修文地下魁。
换骨法从青子得，返魂香自绿阴来。
诗书根气春无尽，清白源流庆有开。
十二循环花瓣异，信知天理有时回。
山居四咏 其三 地炉
李纲（宋代）

小寒聊试地为炉，端为先生病更癯。炙背愿驰金騕袅，藉床初展锦氍毹。

耸肩傍壁诗千字，爆栗烧毡酒一壶。便拟慇勤事丹灶，朝晡称火较锱铢。
兴宗南园草盛不剪仆过而爱之为诗以赠
司马光（宋代）

君家在何许，远与南城邻。车马不甚繁，门前无俗尘。

有园废锄治，绕舍皆荆榛。入夏益滋蔓，鬖鬖高没人。

岂无旧桃李，芜杂与之均。谓言彼草木，于我奚疏亲。

于间置取舍，岂得完天真。不若任其然，同受雨露仁。

物性且不违，人心何缁磷。闭户不迎客，箕踞无冠巾。

苟忘轩冕心，何异巢居民。
摸鱼儿
马熙（元代）

买陂塘旋栽杨柳，参知三岛机务。方壶圆峤千夫力，挥汗已能成雨。

凫立渚。看两两胎禽，俯伏红云屿。忘机对语。尽较短量长，昨非今是，未害老仙趣。

山中计，长吏讵能羁许。糊涂正合晞吕。交梨火枣如缄惠，何必云林漓句。

瓶罄醑。问玉醴金浆，通我仙宗谱。尝闻往古。说舟近蓬莱，风犹引出，何处觅县圃。
会肇庆旧守乐语口号
洪适（宋代）

再岁专城屈令才，西江人至说清埃。瓜时解组飘飘去，雪夜乘舟得得来。

一笑坐间桑落酒，几声乐奏越王台。元戎预起阳关恨，不放谯门玉漏催。
休致后效乐天体
曹勋（宋代）

从来受性岂其天，遇物常随处处缘。
未病遽为辞职去，欲归亟引挂冠年。
冒寒须放寻梅步，更窘常留买药钱。
恩许天台遂幽筑，清风一棹送归船。
集李绝句十八首 其三
程敏政（明代）

尘寰渐远渐凄清，地近乡关喜气生。只恐诏书非久下，归来依旧马蹄声。
清隐寺乳泉
释居简（宋代）

脉通九地各东西，洗钵曾分牧女糜。万斛从来不择地，试看一滴汎华池。
题澄江韩氏弥性堂卷
王汝玉（明代）

芙蓉城里花如簇，况有澄江秋水绿。花间茅屋是君家，门外萦回江一曲。

长年自与世情疏，何异柴桑处士居。竹粉晴飘围罢局，芸香昼染读残书。

我曾放迹澄江上，水墅山村遍游赏。如何未解识君家，往事茫茫空怅怏。

君家令子仙闱郎，我忝濡毫直玉堂。侍宴每联金屋坐，退朝常接玉墀行。

几番论旧相留恋，彷佛澄江眼中见。令人飞梦落江南，满座秋光净如练。

披图索我为题诗，老去空惭藻思非。勉率为君歌此曲，恍然疑接谢元晖。
斗洞见梅花四首 其三
郭之奇（明代）

幸不依炎岭，真宜傍碧溪。馀香收未足，交影画难齐。

有意含公鼎，销魂倩客题。当年官阁兴，满目似堪携。
自斜谷第一堰泝舟上观石门两岸奇峰最为佳绝
文同（宋代）

北风吹云落寒水，逆波刺船行五里。
层峦夹空抱丛石，万剑侧五翠烟起。
草木枝叶自殊别，禽虫羽毛亦奇诡。
安得鸡冠数棱田，便可诛茅此居止。
挽上官文季直二首 其二
李吕（宋代）

念昔康强际，频趋几杖前。交游推上行，礼遇辱忘年。

木落鸡笼坂，风酸薤露篇。空馀两行泪，飘洒对新阡。
韬光
觉罗满保（清代）

户外双峰散午晴，江湖分绕越王城。何当留宿山僧榻，破晓来看海日生。
雨中示魏惇夫兼怀黄子厚二首 其一
朱熹（宋代）

读书春日晏，雨至满郊园。一洒幽丛竹，蔼蔼清阴繁。

斋居无还往，镇日空掩门。欲将冲静趣，与子俱忘言。
寒饮御筵口号二首
司马光（宋代）

圣主褒优鼎轴臣，金觞玉醴照青春。
万家烟火朝来静，九陌风光雨后新。
高燕翔飞惊紫绶，余花点缀吒朱轮。
问牛因得观民俗，不独嬉游惜令辰。
村居即事六言十首
刘克庄（宋代）

坐处在细旃上，立时傍红云边。
宁罚公干磨石，可使刘陶铸钱。
菖蒲
裘万顷（宋代）

康庐入吾怀，十载驰梦魂。
踵门者何人，遗予以芳荪。
欢然得其者，如对五老言。
幽资出严谷，常带冰雪痕。
尘容为一洗，两目不复昏。
忽思三峡流，褰衣涉潺湲。
因仍一雨石，浸润九节根。
人言可扶老，岁月须其蕃。
兹理谅不诬，吾将从绮园。
骊山有感
李商隐（唐代）

骊岫飞泉泛暖香，九龙呵护玉莲房。
平明每幸长生殿，不从金舆惟寿王。
刘光禄入乡祀
王世贞（明代）

身是遗民裔，居为通德乡。文章高郢里，耆旧比襄阳。

祠庙松楸古，肴蒸兰蕙香。诸孙大官具，瞻祀有辉光。
答文子静
王景（五代）

唱后巴歌更楚骚，海门东望涉惊涛。
他时忆我西窗话，满树梅花霜月高。
阴
吕本中（宋代）

凉风森爽遽如许，天气萧条殊未佳。
密径留阴锁苔竹，败畦藏雨斗蛙蟆。
碧云莫合人千里，丹凤愁看天一涯。
唯有双丛庭下菊，殷勤还作去年花。
杂曲歌辞。排遍第一
佚名（唐代）

三秋陌上早霜飞，羽猎平田浅草齐。

锦背苍鹰初出按，五花骢马喂来肥。
自南斋晚归二绝
王炎（宋代）

返照南山脚，西风古渡头。
破烟双鹭晚，抱叶一蝉秋。
题绝尘亭
郭印（宋代）

咫尺有佳境，何用山泽游。
地偏尘自远，松竹鏁深幽。
亭亭出危塔，湛湛俯长流。
凭轩目一纵，骄蹇万象收。
我来意颇适，坐对孤云浮。
同心二三友，旷达亦罕俦。
衔杯送颓日，随寓得所休。
不知世间人，亦有此乐不。
出处付身外，吾生可自由。
他时傥乘兴，相伴只沙鸥。
和曾吉父求梅于谹父二章
王洋（宋代）

沙嘴冰消水上波，春风初不奈梅何。
雪中犹恐迷真色，残雪如今得似麽。
金玉吟
邵雍（宋代）

圣在人中出，心从行上修。
金于沙里得，玉向石中求。
和王季行制干昌溪即事 其一
阳枋（宋代）

异境破清愁，狂吟日点头。前峰方极目，远岭又迎眸。

石乱屡支舫，滩高常负舟。心亨行有尚，习坎自安流。
村居书事
韦庄（唐代）

年年耕与钓，鸥鸟已相依。砌长苍苔厚，藤抽紫蔓肥。

风莺移树啭，雨燕入楼飞。不觉春光暮，绕篱红杏稀。
八哀诗·赠秘书监江夏李公邕
杜甫（唐代）

长啸宇宙间，高才日陵替。古人不可见，前辈复谁继。
忆昔李公存，词林有根柢。声华当健笔，洒落富清制。
风流散金石，追琢山岳锐。情穷造化理，学贯天人际。
干谒走其门，碑版照四裔。各满深望还，森然起凡例。
萧萧白杨路，洞彻宝珠惠。龙宫塔庙涌，浩劫浮云卫。
宗儒俎豆事，故吏去思计。眄睐已皆虚，跋涉曾不泥。
向来映当时，岂独劝后世。丰屋珊瑚钩，骐驎织成罽。
紫骝随剑几，义取无虚岁。分宅脱骖间，感激怀未济。
众归赒给美，摆落多藏秽。独步四十年，风听九皋唳。
呜呼江夏姿，竟掩宣尼袂。往者武后朝，引用多宠嬖。
否臧太常议，面折二张势。衰俗凛生风，排荡秋旻霁。
忠贞负冤恨，宫阙深旒缀。放逐早联翩，低垂困炎厉。
日斜鵩鸟入，魂断苍梧帝。荣枯走不暇，星驾无安税。
几分汉廷竹，夙拥文侯篲。终悲洛阳狱，事近小臣敝。
祸阶初负谤，易力何深哜。伊昔临淄亭，酒酣托末契。
重叙东都别，朝阴改轩砌。论文到崔苏，指尽流水逝。
近伏盈川雄，未甘特进丽。是非张相国，相扼一危脆。
争名古岂然，键捷欻不闭。例及吾家诗，旷怀扫氛翳。
慷慨嗣真作，咨嗟玉山桂。钟律俨高悬，鲲鲸喷迢递。
坡陀青州血，芜没汶阳瘗。哀赠竟萧条，恩波延揭厉。
子孙存如线，旧客舟凝滞。君臣尚论兵，将帅接燕蓟。
朗吟六公篇，忧来豁蒙蔽。
常州太平寺观牡丹
苏轼（宋代）

武林千叶照观空，别后湖山几信风。自笑眼花红绿眩，还将白首对鞓红。
秋露
雍陶（唐代）

白露暧秋色，月明清漏中。
痕沾珠箔重，点落玉盘空。
竹动时惊鸟，莎寒暗滴虫。
满园生永夜，渐欲与霜同。
渔歌子
李珣（五代）

楚山青，湘水渌，春风澹荡看不足。草芊芊，花簇簇，

渔艇棹歌相续¤

信浮沉，无管束，钓回乘月归湾曲。酒盈尊，云满屋，

不见人间荣辱。

荻花秋，潇湘夜，橘洲佳景如屏画。碧烟中，明月下，

小艇垂纶初罢¤

水为乡，蓬作舍，鱼羹稻饭常餐也。酒盈杯，书满架，

名利不将心挂。

柳垂丝，花满树，莺啼楚岸春天暮。棹轻舟，出深浦，

缓唱渔郎归去¤

罢垂纶，还酌醑，孤村遥指云遮处。下长汀，临深渡，

惊起一行沙鹭。

九疑山，三湘水，芦花时节秋风起。水云间，山月里，

棹月穿云游戏¤

鼓清琴，倾渌蚁，扁舟自得逍遥志。任东西，无定止，

不议人间醒醉。
和李舍人直中书对月见寄
李端（唐代）

名卿步月正淹留，上客裁诗怨别游。素魄近成班女扇，

清光远似庾公楼。婵娟更称凭高望，皎洁能传自古愁。

盈手入怀皆不见，阳春曲丽转难酬。
宿天宁寺偶成
陈著（宋代）

参差新复古禅关，残树疏篁百亩閒。
清晓轩窗初过雨，黄尘城市自深山。
一家暂付客天外，半榻聊分僧夏閒。
犹有故人相访问，到无言处是时难。
山馆坐雨
边贡（明代）

野雾山霏接栋浮，广堂重幕䬃如秋。四檐急雨鸣且乱，万里长风吹不休。

乡国几时来短札，家人何处泊孤舟。朝来对镜休相讶，定有霜华上黑头。
宋章庙乐舞歌十五首 其十 昭德凯容乐
殷淡（南北朝）

表灵躔象，缵仪纬风。膺华丹耀，登瑞紫穹。训形霄宇，武彰宸宫。

腾芬金会，写德声容。
谢玄晖
徐钧（宋代）

归舟云树句能工，吟到澄江迥不同。
非是笔端多变态，如何人道有唐风。
题汪水云诗十首
罗志仁（宋代）

杨柳苏堤欠补栽，谁能瀛屿种添梅。
去年我兴西湖别，健在明年又会来。
席上和林端隐韵
陈必复（宋代）

云压檐花重，溪禽湿不飞。烟林生暝色，雨砌上苔衣。

暮鼓深村急，疏钟远寺微。吟窗得新句，写向锦囊归。
听雪斋分韵得花字
张逊（宋代）

夜宴玉山家，春风舞雪斜。佳人歌《白苧》，零乱落梅花。
饮周剑云盂山草堂
刘鸿渐（明代）

朝晖南国静山家，山色骈连百堞斜。长醉久拌千榼酒，良辰分付四时花。

云光倒映池头月，海色晴生阁外霞。城市不妨有丘壑，与君吟望向星槎。
游子吟
陈谦（宋代）

母爱儿，比瑶草，百花□头春浩浩，结绿悬黎总非宝。

朝居目前暮怀抱，顷刻相违作忧恼。儿兮劝尔无出游，忍令母心日夜忧。

纫衣一针一度钩，针线不比心绸缪。儿嬉斗草拈春缕，绿缛青葱不堪数。

楚人只解歌王孙，萋萋乃有子母恩。徂徕松，淇园竹，人生长生胜他木，千年万年春草绿。
赠潘阆
魏野（宋代）

昔贤放志多狂怪，若比今来总未如。
从此华山图籍上，又添潘阆倒骑驴。
失题二首
唐备（唐代）

天若无雪霜，青松不如草。
地若无山川，何人重平道。

一日天无风，四溟波尽息。
人心风不吹，波浪高百尺。
呈胡希元进士二首
宋祁（宋代）

离邦嗟病免，道旧乐朋簪。
刻画忘齐丑，膏肓倚郑箴。
轩鸿遡霄路，和鹤答溪阴。
为薙求羊径，时容一往寻。
寄仲冯
刘攽（宋代）

终南秋雨色如新，旧国登临易思人。废塞池台馀气象，埋藏金玉见精神。

三公七相空丘垄，万户千门尽棘薪。安得身随飞鸟翼，相从谈笑折西宾。
菊坡
朱应龙（宋代）

口有绮语债，长咏菊坡诗。
最好重阳景，母鸡肥熟时。
御沟新柳
贾棱（唐代）

御苑阳和早，章沟柳色新。托根偏近日，布叶乍迎春。

秀质方含偏，清阴欲庇人。轻云度斜景，多露滴行尘。

袅袅堪离赠，依依独望频。王孙如可赏，攀折在芳辰。
升之兄见访竹阁
许景衡（宋代）

飞盖山城外，寻幽鹿苑中。层轩不受暑，修竹自生风。

江海多年别，杯盘一笑同。平湖吞晚照，归棹惜匆匆。
别惠山赠璋山主
萧渊（宋代）

三年爱山来几回，携筇蹑履真悠哉。片石可枕云可偎，愆期不到萦吾怀。

中藉高僧还有才，能与佳胜为良媒。汲泉煮茗何欢咍，松边竹下容琴杯。

我嗟官满今还台，欲去不忍须重来。慇勤慇勤孰与偕，寒猿老鹤声相哀。

山有情兮韫琼瑰，愿泉无穷兮滋九垓。它时再赏登崔嵬，约师把手忘形骸。
观蕉叶二首 其一
沈辽（宋代）

春阴薄薄压轻寒，朱槛无聊愁梦残。唯有庭蕉会人意，芳心欲展复微攒。
器之好谈禅不喜游山山中笋出戏语器之可同参
苏轼（宋代）

丛林真百丈，法嗣有横枝。
?玉版、横枝，竹笋也。
?不怕石头路，版参玉版师。
聊凭柏树子，与问箨龙儿。
瓦砾犹能说，此君那不知。
岳州作
张说（唐代）

夜梦云阙间，从容簪履列。朝游洞庭上，缅望京华绝。

潦收江未清，火退山更热。重欷视欲醉，懵满气如噎。

器留鱼鳖腥，衣点蚊虻血。发白思益壮，心玄用弥拙。

冠剑日苔藓，琴书坐废撤。唯有报恩字，刻意长不灭。
万竹轩 其二
黄裳（宋代）

森森高节劲深深，绿发青衫万士林。应是主人看不足，就中谁解作龙吟。
卧闻
王安石（宋代）

卧闻黄栗留，起见白符鸠。
坐引鱼儿戏，行将鹿女游。
挽张知县词
戴栩（宋代）

卓绝为官事，碑铭字画深。
万钧持重力，一点觉圆心。
天地空轮迹，贤愚荒草林。
老来频阅世，有泪不沾襟。
送项公回浙江祭祖 其二
程通（明代）

六载交情海样深，临溪那忍遽分襟。锦衣己遂还乡愿，白发愈坚报国心。

晚日客停莺哈哈，东风官路马骎骎。囊中莫道无馀物，御墨文章价万金。
三月三日诗
王赞（魏晋）

招摇启运，寒暑代新。
亹亹不舍，如彼行云。
猗猗季月，穆穆和春。
皇储降止，宴及嘉宾。
嘉宾伊何，具惟姻族。
如彼葛藟，衍于樛木。
郁郁近侍，岩岩台狱。
庶寮鳞次，以崇天禄。
如彼昆山，列此琚玉。
巍巍天阶，亦降列宿。
右载元首，左光储副。
大祚无穷，天地为寿。
两同心
黄庭坚（宋代）

一笑千金。越样情深。曾共结、合欢罗带，终愿效、比翼纹禽。许多时，灵利惺惺，蓦地昏沈。

自从官不容针。直至而今。你共人、女边著子，争知我、门里挑心。记携手，小院回廊，月影花阴。
拟古六首上鲜于大夫子骏其六生年不满百
晁补之（宋代）

生年不满百，一日何三秋。
花开苦多雨，何不张幕游。
行乐时不再，春荣岂长在。
古人轻尺璧，愚者昧所戒。
君看龙与虎，飘忽不相待。
鹿台止作二首
释行海（宋代）

林下寥寥宇宙宽，孤怀懒与世相干。
穷通有限随时好，仁义相拘作事难。
故国不知春后信，他山频在梦中看。
棠梨花发幽窗下，游蝶不来风雨寒。
梦与梅泉同哭苏堪醒记以诗即寄梅泉
陈曾寿（清代）

与君久别曾无梦，忽梦同君哭海藏。违俗膏肓馀涕泪，弥天意气付悲凉。

廿年旧事痕俱扫，万里边声夜正长。剩忆诵君诗句好，一街月色半林霜。
挽正字南仲四首
周文璞（宋代）

珠璧方辉耀，菁华未寂寥。
极知身作崇，何用食为妖。
牺象收儒庙，箫笳咽市桥。
作心纱帽冷，三径雨潇潇。
记正月二十五日西湖之游十五首
方回（元代）

空埋贞观兰亭字，再出文城玉枕书。
想见八梅冢无物，生前曾笑马相如。
送翟知县瑄之任开化得秋字
黄仲昭（明代）

曾将三策献宸旒，今拜郎官宠命优。凫舄双飞辞北阙，奎星一命照南州。

暂从丛棘栖丹凤，终向康庄骋紫骝。后夜相思天万里，共看明月一轮秋。
题钱维城苍崖烟磴
弘历（清代）

叠磴平悬若可登，连林霞蔚复云兴。个中似碍穷遥目，拟㩀千峰最上层。
江陵语
佚名（唐代）

琵琶多于饭甑，措大多于鲫鱼。
钱塘别罗隐
杜荀鹤（唐代）

故国看看远，前程计在谁。五更听角后，一叶渡江时。

吾道天宁丧，人情日可疑。西陵向西望，双泪为君垂。
斜川道上望庐山三绝
释正觉（宋代）

水从乌石山前转，人在斜川岸上行。
寂漠柴桑古祠下，我来无酒酹渊明。
幽谷泉
刘攽（宋代）

幼卿初凿琅琊溪，忆当大历六年时。欧阳今疏幽谷泉，复在庆历之六年。

两公相望几百载，中间游客常比肩。山神爱惜第一境，邂逅知者方流传。

乃知胜事未有尽，可怜岁月犹依然。穿云斸苔色澄澈，宝镜霜刃光蜎蜒。

岩前滥觞如可鉴，山下积石还成川。如公好事诚难得，推公此心人莫识。

且如泉源在污泥，谁道汲引非人力。作诗刻石歌泉池，欲问何似阳冰题。
乙巳岁除日收周茂叔虞曹武昌惠书知已赴官零陵丙午正月内成十诗奉寄 其二
蒲宗孟（宋代）

想到零陵日，高歌足解颜。乡闾接营道，风物近庐山。

万石今兴废，三亭谁往还。不知零与永，二郡孰安閒。
随分林泉
杨弘道（元代）

绿净青葱户牖边，问谁于此卜终焉。江云阴薄晨炊熟，野烧光寒夜烛然。

词赋丽淫誇陆海，传奇虚诞记壶天。徵君知足心常足，践履南华齐物篇。
寒食日
李龏（金朝）

歌哭相喧熟食边，野原花柳尽生烟。身如厄木犹多病，心似寒灰岂欲然。

鸥鹭乾坤知有我，燕莺日月认谁怜。溪城半掩斜阳暝，落得閒愁几画船。
真珠帘·云深别有深庭宇
张炎（宋代）

云深别有深庭宇。小帘栊、占取芳菲多处。花暗水房春，润几番酥雨。见说苏堤晴未稳，便懒趁、踏青人去。休去。且料理琴书，夷犹今古。

谁见静里闲心，纵荷衣未葺，雪巢堪赋。醉醒一乾坤，任此情何许。茂树石床同坐久，又却被、清风留住。欲住。奈帘影妆楼，翦灯人语。
寄江南鹤林寺石冰上人
顾况（唐代）

山川重复出，心地暗相逢。忽忆秋江月，如闻古寺钟。

湖平南北秋，云抱两三峰。定力超香象，真言摄毒龙。

风中何处鹤，石上几年松。为报烟霞道，人间共不容。
谨以鄙诗送提举通直使江西
米芾（宋代）

三吴有丈夫，气欲吞海水。开口论世事，借箸对天子。

瑞节高如松，一岁几繁使。秋水浮湘月，樽酒屡觏止。

言别不可攀，寥虚看云驶。
真游觅唐舆题诗不见有怀其人八首
赵蕃（宋代）

险绝辰州路，曾闻一再行。
看岩有留句，扪石欠题名。
四世斯文事，平生一壑情。
何当从此去，感念在先生。
雨中
赵蕃（宋代）

四月梅黄雨易成，夜来犹是十分晴。
吴山越岭浑遮尽，惟见江流面面平。
诗筒
杨公远（宋代）

短篇吟了长篇续，旧韵酬成新韵催。
一节此君缄锦绣，奚奴携去又携来。
华亭百咏 其三十三 莲巢
许尚（宋代）

记得荷香里，蛾眉唱采莲。千年龟欲总，不见叶田田。
代送丘漕迪嚞
李昴英（宋代）

假帅如公自古无，邦人久矣望锋车。
政声难掩诸公说，明主周知万里余。
豹尾鸡翘那欠此，莼羹鲈鱠且归欤。
江头鼓动江船去，喜气欢声动里闾。
宫词一百首
岳珂（宋代）

未央楼殿倚天开，东北偏高是月台。
驰道都人浑惯识，星毬争指大家来。
四时白纻歌五首 其一 春白纻
沈约（南北朝）

兰叶参差桃半红，飞芳舞縠戏春风。如娇如怨状不同，含笑流眄满堂中。

翡翠群飞飞不息，愿在云间长比翼。佩服瑶草驻容色，舜日尧年欢无极。
隐居杂兴 其八
薛亹（明代）

景虽不及旧家庄，且向林中结草堂。竹杖芒鞋堪伴侣，藜羹菽水亦膏粱。

莺啼花坞惊春晓，昼掩柴扉觉日长。遥想难兄年六十，旨目未得效姜肱。
临清阁二首 其二
释德洪（宋代）

邑势自然藏胜，江空表里含秋。夜棹近人明月，襄阳应在渔舟。
游长安诸寺联句。常乐坊赵景公寺。题约公院
段成式（唐代）

印火荧荧，灯续焰青。 ——张希复

七俱胝咒，四阿含经。 ——段成式

各录佳语，聊事素屏。 ——郑符

丈室安居，延宾不扃。 ——升上人
厓山吊古 其四
何治（明代）

五更有数符难易，四广逢厓势易穷。独抱春秋昭大义，分明夷夏见孤忠。

巍巍古庙晴天外，历历遗墟夕照中。这莫沈沙销铁戟，海云烟月属渔翁。
次韵学士兄富阳道中
李弥逊（宋代）

长江送客静波澜，路入回溪第一湾。
石濑横陈潮力减，风樯陡转橹声闲。
驱除方寸无穷事，领略平生未识山。
自笑疏慵似中散，政宜托落水云间。
蛟溪诗
刘基（明代）

蛟乃龙之徒，隐显异凡质。屈蟠深弯环，灵变不可悉。

清溪潨百湍，漱涤见冽溧。寒飙黯离晶，阴电焬幽室。

超腾云雷徯，诃禁鬼神谧。应龙翔中天，涣汗湿箕毕。

大江扬浊澜，鼍蜃恣狂谲。闭藏当有待，保养慎无失。

搜奇凛精魄，局步迷故术。谽岩生长风，林木暮萧瑟。
九日集葆山寺得载字
谢翱（宋代）

贫居懒出门，未到辄复悔。偶寻秋夕英，顾见石璀璀。

手斸松根苓，下有坟千载。青山如葆羽，无人禁樵采。

狂歌呼曲生，悲往兴故在。未卜遇浮丘，犹堪居畏垒。
题笑忙园
李云龙（明代）

高僧取静万人市，大隐避世金马门。但令喧寂不逐境，市朝无地非仙源。

罗侯口吐灵山云，提携两龙来海滨。钩帘端坐桃花县，一洗当年案牍尘。

官斋别结烟霞局，公暇长谣倚修竹。芳草当阶漾绿云，清池开镜飘寒玉。

二樵云气日氤氲，飞凫几度凌紫氛。丹砂可遂为官愿，红玉长留报主身。
小山丛竹四首 其四
董纪（明代）

去湿茱萸酒，扶衰枸杞茶。满山屯玉气，平地出丹砂。
次韵郎中弟见寄
李弥逊（宋代）

浮木随流谁见招，春江无尽水云遥。
只今瘴海投闲地，魑魅为邻资正骄。
望太湖用东坡海市歌韵
邹思成（清代）

汪洋万顷连高空，名都环拱湖当中。重重叠嶂插天起，千堆雪卷翻蛟宫。

具区胜概擅六合，使我得句难为工。登高纵目发豪兴，直欲散发骑苍龙。

苍龙潭底眠未醒，狎鸥且共忘机翁。矶头兀坐忘岁月，云气开阖心增雄。

囊中风月收不尽，何哉迂士悲途穷。但知银屋波光好，不问金阙春光融。

羊裘典去换美酒，何须厚糈过千钟。潜虬起舞怒涛涌，伏波战鼓初镕铜。

冲波一叶疾于驶，腹满稳使蒲帆风。
题铁丐传后
郑用锡（清代）

君不见伏枥老骥难遭遇，只眼风尘谁独具；又不见古来英雄落拓多，冷煖人情可奈何！

当其穷在下，甘为知己死；一旦判云泥，此谊东流水。

黑云牢网无羽翼，何人援却苦海溺。回首绨袍受恩人，今朝谁解故交厄。

利禄薰心，不记分金；凉风天末，我欲碎琴。吁嗟乎！

淮阴去后恩惠委尘氛，馀子何足数纷纷。谁其继者，古粤铁丐吴将军。
嘲蛇伤足
邓肃（宋代）

责官只得林泉幽，也有曲膂潜相雠。
肆毒不知分彼是，后身那相癖春秋。
我婴逆鳞龙不怒，谁和蠢蠢取当路。
要我迷阳不作难，只恐寿光劾君去。
陈庭翠水竹清处
艾性夫（元代）

晴波漾文绮，风篁弄家声。
居然三市中，着此一段清。
幽人自地偏，淡趣由天成。
洗耳日以静，抱节日以贞。
从君得三绝，与我增双明。
江城子 其二 步月新桥呈任子严
王庭圭（宋代）

渡头犹唱棹歌声。雨初晴。月初生。忽见飞虹，夭矫挂寒汀。

两岸小儿齐拍手，今夜里，放人行。

朱栏画鹢照江亭。客来登。眼初明。如泛银河，天上跨长鲸。

君是济川舟楫手，将许事，笑谈成。
次韵寄酬无言兄颁政二章 其二
刘一止（宋代）

自公之出矣，岂不旦夕思。人情剧险艰，太行未足危。

十年江湖心，鸥鸟识忘机。却来鹓鹭行，方寸交喜悲。

晚被天语温，习如和风吹。凡公宿昔交，谁不胜两眉。

如我故陆沈，笔耕遇比饥。胸腹抱介介，何以取世资。

时哉今唐虞，不出斯无时。苕之水洋洋，我饥实乐之。

如何磊落人，颇复误见期。谁能叩人门，受彼在亡辞。

吸饮风露寒，身轻会孤飞。明时自嗟拙，敢赋衡门诗。
宿东鲁父居二首 其二
张耒（宋代）

郡国何时极，羁愁触处生。望随天不尽，春共野兼平。

烟树淮南阔，渔盐楚俗轻。飘零五年别，叹息鬓毛更。
读管子
张耒（宋代）

夷吾相桓公，岂复偶际会。
观其平生心，身已有所委。
天方困生民，吊伐实在己。
求居寓所欲，纠与白等耳。
堂堂东海邦，内政谨疆理。
南荆北达燕，玉币走千里。
仲尼免左衽，自以身受赐。
孟轲圣之偶，非薄良有谓。
彼狂后世儒，诋毁恣轻议。
嗟哉不量分，讵解圣贤意。
区区彼商鞅，操术良非是。
为法昧所从，以身受其弊。
送刘方石归旴江
王同祖（宋代）

昨日新闻未忍听，忧时赢得鬓毛星。
归休高卧西江上，祗恐川原草木腥。
绍兴以后祀五方帝六十首
佚名（隋代）

百末布兰，我酒伊旨。
酌以匏爵，洽我百礼。
帝居青阳，顾予嘉阳。
右我天子，宜君宜王。
浣溪沙·这里裁诗话别离
辛弃疾（宋代）

这里裁诗话别离。那边应是望归期。人言心急马行迟。
去雁无凭传锦字，春泥抵死污人衣。海棠过了有荼蘼。
覆落后呈同年
杨知至（唐代）

由来梁雁与冥鸿，不合翩翩向碧空。寒谷谩劳邹氏律，

长天独遇宋都风。此时泣玉情虽异，他日衔环事亦同。

二月春光正摇荡，无因得醉杏园中。
题杜工部坟
韩愈（唐代）

何人凿开混沌壳，二气由来有清浊。
孕其清者为圣贤，钟其浊者成愚朴。
英豪虽没名犹嘉，不肖虚死如蓬麻。
荣华一旦世俗眼，忠孝万古贤人芽。
有唐文物盛复全，名书史册俱才贤。
中间诗笔谁清新，屈指都无四五人。
独有工部称全美，当日诗人无拟伦。
笔追清风洗俗耳，心夺造化回阳春。
天光晴射洞庭秋，寒玉万顷清光流。
我常爱慕如饥渴，不见其面生閒愁。
今春偶客耒阳路，凄惨去寻江上墓。
召朋特地踏烟雾，路入溪村数百步。
招手借问骑牛儿，牧儿指我祠堂路。
入门古屋三四间，草茅缘砌生无数。
寒竹珊珊摇晚风，野蔓层层缠庭户。
升堂再拜心恻然，心欲虔启不成语。
一堆空土烟芜里，虚使诗人叹悲起。
怨声千古寄西风，寒骨一夜沉秋水。
当时处处多白酒，牛肉如今家家有。
饮酒食肉今如此，何故常人无饱死？
子美当日称才贤，聂侯见待诚非喜。
洎乎圣意再搜求，奸臣以此欺天子。
捉月走入千丈波，忠谏便沉汨罗底。
固知天意有所存，三贤所归同一水。
过客留诗千百人，佳词绣句虚相美。
坟空饫死已传闻，千古丑声竟谁洗？
明时好古疾恶人，应以我意知终始。
题茅泽民临董北苑夏山图
袁华（明代）

群山回抱中绝谷，万木阴森岚气溽。知有逃名隐者徒，扪葛扳萝结茅屋。

北苑风流去不还，尚留遗墨在人寰。含毫伸纸能摸写，优孟商歌抵掌閒。
麝香萱
许及之（宋代）

香客忽破鼻，从事宜到脐。忧端集无所，醉倒休扶携。
追和亡友杜仲观古黄生曲三首 其三
贺铸（宋代）

要知两侬心，等是它山石。此诚不可转，彼情无自入。
聊城夜泊闻扬州寇急怆然有作
黎民表（明代）

杀气朱方徙，妖星太白低。三江分部曲，五月斗鲸鲵。

箭满芜城郭，笳哀邗水堤。肉飞腥赤海，炬列障丹梯。

红粟千艘尽，青楼万甲齐。秋阴连斥堠，白日惨虹蜺。

推毂汉庭上，屯兵吴苑西。至尊愁玉食，诸将走桐圭。

东岱严军垒，聊城入鼓𥀷。捐金空市骏，拔剑起闻鸡。

卤莽抛残帙，仓皇拥旧绨。此曹仍跋扈，吾计失羁栖。

愤欲逃东海，舂难假会稽。冥鸿天亦碍，老马路逾迷。

衣食人相籍，壶觞客为携。河流驱黯淡，月色助悲悽。

国事吞声问，乡书掩泪题。容身犹不定，何处夜乌啼。
送任畹及第归蜀中觐亲
姚合（唐代）

子规啼欲死，君听固无愁。阙下声名出，乡中意气游。

东川横剑阁，南斗近刀州。神圣题前字，千人看不休。
宋江三十六赞
龚开（宋代）

尉迟壮士，以病自名。
端能去病，国或可成。
山居杂诗九十首
曹勋（宋代）

赤城玉京天，冠简奉香火。
一亘僧有之，道容易佛坐。
忽为道复得，瞿昙加巾裹。
屡改神不闻，二家自人我。
许季高怡如相继而逝仲退有诗悼之亦复次韵
徐瑞（宋代）

鸣呼二子遂如此，里半凄凉谁与归。
生养死藏情永痛，霤号野哭涕徒挥。
久悲前辈子无岁，今叹期文事转非。
独到青灯哦楚些，西风猎猎飓帘衣。
可叹
王彦泓（明代）

双屧千金百万钗，也须天与画眉才。能知细腻风光处，恰羡顽痴福分来。

浴态岂宜燃烛看，笑颜宁为裂缯开。荆王梦境模糊甚，却著词臣仔细裁。
无方刊字
释师范（宋代）

道在贵芒羁，宁容滞一涯。
是山皆有石，随处可镌碑。
得瑞香于四明
曾几（宋代）

锦树团栾海角州，移春槛里见风流。两三翠盖张前面，千百香风缀上头。

绝代红梅相对好，妒人山麝莫来休。衰翁若被儿童问，入眼还曾有此不。
李夫人二首
徐夤（唐代）

不望金舆到锦帷，人间乐极即须悲。

若言要识愁中貌，也似君恩日日衰。

招得香魂爵少翁，九华灯烛晓还空。

汉王不及吴王乐，且与西施死处同。
梦芙蓉（赵昌芙容图，梅津所藏）
吴文英（宋代）

西风摇步绮。记长堤骤过，紫骝十里。断桥南岸，人在晚霞外。锦温花共醉。当时曾共秋被。自别霓裳，应红销翠冷，霜枕正慵起。

惨澹西湖柳底。摇荡秋魂，夜月归环佩。书图重展，惊认旧梳洗。去来双翡翠。难传眼恨眉意。梦断琼娘，仙云深路杳，城影蘸流水。
闻琴一首
何梦桂（宋代）

自呼浊酒赋江蓠，一曲朱绳万感随。
沙漠美人青冢恨，关河壮感北邙噫。
无人流水音谁赏，老我雍门听转悲。
夜半月明天籁寂，飞乌犹自绕南枝。
悼刘生
陈谟（明代）

刘生少年美无如，壮志只欲攀云衢。焉得青藜照天禄，苦遭燕云迷玄都。

故园花木愁题鴂，綵服庭闱叹蟪蛄。白璧久寒黄土暖，更堪老树夜鸣乌。
题延庆院
李经（宋代）

桐柏分奇对郡楼，括苍真隐翠何尤。
幽人选胜近龙穴，野客忽何忘虎丘。
溪户便将尘事隔，云房曾遣宦情收。
灰心到此方高尚，好学遗民结社游。
米元章有帖云老弟山林集多于眉阳集然不袭古
刘克庄（宋代）

二集一传一不传，可能宝晋胜坡仙。
苏郎不醉常如醉，米老真颠却辨颠。
偈倾一百六十九首
释智朋（宋代）

白首儒生困路岐，残杯冷炙饱还饥。
一朝得意春风裹，便把驴儿作马骑。
句 其三
廖融（唐代）

圭窦先知晓，盆池别见天。
次韵刘无言游法云寺
饶节（宋代）

磨蚁迭左右，铁炭互俯仰。岁月如牧马，快骤脱羁鞅。

方希草玄如，未羡画眉敞。刘侯启予者，险韵写胜赏。

读之令人醒，居然见图像。我昔曾此游，僧梵荐肸蚃。

撞钟鸣木鲤，破我颠倒想。百年能几许，万事苦鞅掌。

丧身声利场，齿角伐犀象。前辈晓云散，后生春水长。

君看门外辙，盛气日来往。道人初不省，禅寂异到壤。

乃知雨花地，可以透迷网。君侯此嘉集，尘迹已相荡。

援琴写我叹，中夜发哀响。
赠王耜云中丞
翁斌孙（清代）

汾水秋风梦影非，不堪血泪渍臣衣。靴刀空效李光弼，华表还惊丁令威。

东海扬尘行复见，西山采蕨分长饥。避秦何处桃花水，漫说江南一棹归。
饮中题一首
刘克庄（宋代）

曾从庄列问端倪，俗学区区等甕鸡。
佛法须偿蚯蚓债，帝魂化甕杜鹃啼。
安知丞相嗔如屋，但见山公醉似泥。
它日门人求注脚，只须标甕饮中题。
冬末郡学感怀和韵
强至（宋代）

我向荣涂倒足行，折腰尚可代深耕。
嗟君二纪差高第，犹尔三冬伴后生。
壮志几多成坠鹄，明年四十趁啼莺。
金章衮衮从韦布，穷达何时不递更。
座主赠司徒侍中宣献公挽词五首 其五
胡宿（宋代）

卤簿指西州，都人助绋讴。白鸡亡谢傅，黄石葬留侯。

雾薄旌铭惨，风长骑吹愁。神华何处所，流恨满山丘。
偶出江干见丽人骑马怅而成之
何巩道（明代）

马似明珠路似盘，夕阳鞭影去漫漫。不关弱柳吹斜鬓，却惹飞花落满鞍。

水隔寸心长日醉，风迥双袖几人寒。彩云一片巫山梦，归向春山画里看。
题山水
陈煇（清代）

海国霁烟景，长林气鸿濛。遥峰积翠起千丈，九天秀出金芙蓉。

石泉淙淙洒风雨，银河半落横苍穹。恍疑身坐天姥下，万壑五月生寒风。

对此发长啸，逸气凌丹虹。閒移轻棹入空碧，武陵尽处缘源穷。

鸥沙潮落见溪钓，鹤林月上闻烟钟。以兹便欲赋归去，孤琴未许来相从。

始知幸接明盛世，谁能敛迹对尘踪。
汴堤
刘子翚（宋代）

参差歌吹动离舟，宫女张帆信浪流。
转尽柳堤三百曲，夜桥灯火看扬州。
题张元德著作春秋解二首
刘克庄（宋代）

端平俱辱弓旌召，鹏鷃}逍遥各不同。
笑我赭衣钳楚市，愧君白帽老辽东。
董迂因被公羊误，杜癖惟于左氏忠。
晚取诸家高束起，且看渠与意林公。
寄凌秋官时谪官岳州
庄昶（明代）

江花无语问南游，偶忆先生在岳州。动履几年终去雁，行藏何处是高楼。

事随天定人难胜，道许心知病不休。手撚黄花堪寄否，秋风渺渺送予愁。
次韵答贵白
戴表元（宋代）

斗粟千钱不易酬，海风吹断寄诗邮。
谁家盛设蟹黄饼，有客翻披狐白裘。
春树自随冬树老，官河长挟野河流。
隔生兄弟何须说，来作城南十日游。
赠刻图书处士二首
李刘（宋代）

我乏君家玉印材，强寻厄木倩君开。
无盐恐有遭逢处，也道曾将刻画来。
勉牛生、夏侯生
吕岩（唐代）

二秀才，二秀才兮非秀才，非秀才兮是仙才。

中华国里亲遭遇，仰面观天笑眼开。鹤形兮龟骨，

龙吟兮虎颜。我有至言相劝勉，愿君兮勿猜勿猜。

但煦日吹月，咽雨呵雷。火寄冥宫，水济丹台。

金木交而土归位，铅汞分而丹露胎。赤血换而白乳流，

透九窍兮动百骸。然然卷，然然舒，哀哀咍咍。

孩儿喘而不死，腹空虚兮长斋。酬名利兮狂歌醉舞，

酬富贵兮麻裰莎鞋。甲子问时休记，看桑田变作黄埃。

青山白云好居住，劝君归去来兮归去来。
送杞上人归於潜山
释文珦（宋代）

同乡唯子在，欲别意何发。
归路青苔远，还家白露初。
山色围古邑，溪影渡寒鱼。
须为过星渚，高风似二疏。
声声令 乍见
丁澎（清代）

谁窥孤馆，倩影香融。悄行来，罗带怯东风。微闻笑语，佯羞整，凤钿横。

手撚花枝断脸红。翠水难逢。愁蛾敛，暗情通。绣帘只合在墙东。

香微佩杳莫匆匆、月初浓。拚今宵、立尽梧桐。
临江仙
张伯寿（宋代）

吴越家声传铁券，当年功指山河。公侯衮衮后来多。休符钟后杰，气宇禀冲和。

磊落胸襟清庙器，鹏程背可天摩。他时帝里笑鸣珂。双椿犹鹤算，二女已鸾坡。
熊村被掠
钱澄之（清代）

出关吾意放，落日畏途偏。岂有戴渊念，应无李涉贤！

风尘新白发，灯火旧青毡。多难淹三载，为贫验一肩。

宦悲游子薄，装动健儿怜。野寺寻鞍马，空山乱卷篇。

琴书留啸咏，枕被失安眠。江路今如此，前程意惘然！
湖上
陈允平（宋代）

流水断桥边，笙歌拥画船。
日酣花半醉，春困柳三眠。
策杖登云洞，观鱼上玉泉。
凤城归去晚，山锁万重烟。
戊辰岁尝和韩退之赠张彻诗寄曹梦良至今十年梦良方和以寄因赠一绝
王十朋（宋代）

欲识交情久远期，十年方和和韩诗。他时更践诗中语，偕隐溪山不可迟。
四月十二日饮陆君用见山堂
方回（元代）

砚几书床茂树间，花深竹密地宽閒。
绿阴正是浓时节，遮尽人家只见山。
品令
杨无咎（宋代）

水寒江静。浸一抹、青山影。楼外指点渔村近。笛声谁喷。惊起宾鸿阵。

往事总归眉际恨。这相思、□□谁问。泪痕空把罗襟印。泪应尽。争奈情无尽。
田家杂诗 其一
朱嘉徵（清代）

田父班草坐，高话皇初事。迂亦有微尚，不为茧丝计。

土地得耕桑，豺虎息狂噬。循良列上第，流冗鲜淫滞。

三日赋冬官，什一输井税。穷乡长鸡豚，乘舆备钧驷。

野外少遗贤，亭落若无吏。
雪夜不寐怀陆大憩园汪七芸崖袁六复生
王鹄（清代）

万山风雪一镫死，老屋打头风破纸。傲寒不卧独起舞，高歌者谁子梅子。

苍茫浮白渺天涯，万斛离愁忽涌起。江南亲旧半存亡，梦断蘹香路阻长。

七载云飞怜客瘦，千竿竹冷叹庄荒。无端今雨亦离别，轮铁劳劳役南北。

碧翁何事忌团圆，不使朋山聚一室。汪伦风雅最多情，好吟时作苍蝇声。

更叹袁丝太瘦生，词调玉管韵凄清。才人共为衙官误，如此奇寒远行路。

孤负梅花第一枝，输他桑苎翁归渡。岁寒心远书俱绝，安得与春归顷刻。

各有相思各不知，他时记取鸿泥雪。
次韵吴推官寒食 其二
韩淲（宋代）

万花初过绿园林，燕子人家巷陌深。饧粥故应随节序，不甘华发是春心。
【双调】水仙子　赠李奴婢
夏庭芝（元代）

丽春园先使棘针屯，烟月牌荒将烈焰焚，实心几辞却莺花阵。谁想香车不甚
隐，柳花亭进退无门。夫人是夫人分，奴婢是奴婢身，怎做夫人？
华山畿·君既为侬死
佚名（南北朝）

华山畿，华山畿，
君既为侬死，独生为谁施？
欢若见怜时，棺木为侬开。
舟行六绝 其六
张耒（宋代）

渡头烟雨欲昏天，湾畔枯桑系客船。风打篷窗秋浪急，一杯寒酒夜深眠。
采桑子 孟夏
梁寅（元代）

舍南舍北多桃李，子满青枝。曲径冥迷。新竹增高旧竹低。扫苔坐石何妨久，行步常迟。伫立移时。云起东峰日坠西。
浣溪沙（上元游静林寺）
毛滂（宋代）

花市东风卷笑声。柳溪人影乱于云。梅花何处暗香闻。

露湿翠云裘上月，烛摇红锦帐前春。瑶台有路渐无尘。
愈泉
张舜民（宋代）

有泉出城闉，尾大如车辐。
饮之能愈疾，此语闻郴俗。
直疑白药根，浸渍幽岩腹。
灵迹浪遐方，神功施比屋。
寄笔墨纸兄长绝句三首 其二
许景衡（宋代）

潘生地下骨应朽，妙技犹藏天府中。刀笔未应当好赐，不如分付与诗翁。
少年游
欧阳修（宋代）

去年秋晚此园中。携手玩芳丛。拈花嗅蕊，恼烟撩雾，拚醉倚西拈。

今年重对芳丛处，追往事、又成空。敲遍阑干，向人无语，惆怅满枝红。
张公作高阳醇酎送幕中杨时可作诗诗成亦得酒而瀛渌又将熟杨复垂涎次杨韵
王安中（宋代）

平生顾建康，名下难为人。见其似者喜，敢复圣贤分。

元侯惟曲似，好赐均无贫。萍官新荐熟，莲幕先饮醇。

坐令染指客，诗语生冤亲。柑黄松小苦，赋笔久埃尘。

何时获瀛渌，更可调阳春。
进和御制艮岳曲宴诗
王安中（宋代）

柳暗宫城晕曲尘，行穿飞观认敷春。天垂千尺银河外，云涌三山碧海滨。

地胜烟霞开浩劫，花浓雨露近中宸。曲江弭棹归侵夜，争看升平际遇人。
台城路·颐和园
陈家庆（清代）

澄波十顷开妆镜，琼林又逢花事。王母辰游，东皇御宴，歌舞年年欢会。

迷金醉纸。看仙殿嵯峨，佛香芬秘。千折明廊，最怜宫眷驾亲侍。

繁华应叹一梦，鼎湖龙去后，都换人世。阿监啼饥，遗民蹈海，几度共人歔涕。

湖山耸翠。任蜡屐重寻，画船闲舣。莫放春归，杜鹃犹带泪。
劝世
吕岩（唐代）

一毫之善，与人方便。一毫之恶，劝君莫作。衣食随缘，

自然快乐。算是甚命，问什么卜。欺人是祸，饶人是福。

天眼昭昭，报应甚速。谛听吾言，神钦鬼伏。
送赵右史至西禅赵允中有诗和之
陈宓（宋代）

送客此凭栏，僧闲鱼更闲。
尘劳聊一释，乐意更相关。
诱我皆为物，怡人独有山。
何时重到此，着履点苔班。
同滕推游朱绯堂二首 其一
许月卿（宋代）

当日朱绯梦，荒烟化鹤城。斜阳边草色，深树里禽声。

欲雨路微湿，出云山半青。神游应故里，只欠爱翁亭。
洛阳陌
钱惟善（元代）

驱车洛阳陌，周道何逶迟。玉帛走侯甸，金汤固城池。

潘令好桃李，阮生多路歧。铜驼卧荆棘，索靖独先知。
送王敦素
晃冲之（宋代）

先君有六女，所托皆高门。
季也久择婿，晚得与子婚。
子家望海内，实惟谪仙孙。
笔也有家法，热作风雷奔。
结交多英豪，坐致名誉喧。
忆昔识子初，河流出昆仑。
中间一再见，骐骥始伏辕。
去年接同居，底里见所存。
磊落忠义人，爱国忧黎元。
使当元佑时，密勿与讨论。
上可参廓庙，下可裨谏垣。
惜哉不遇知，白发早已繁。
卑官不可说，感激犹主恩。
烂漫有归期，系舟古槐根。
祖饯无酒食，赠遗请以言。
子家钟山下，随事有田无。
竹径背古寺，草堂面江树。
高轩纳翠微，修筒引潺湲。
林影散书帙，山色摇酒樽。
日饮建康水，时登谢公墩。
沈酣左氏学，浩荡极辞源。
客至勿多语，谷吐且复吞。
秋热
方岳（宋代）

衰老不耐暑，喜甚秋咫尺。
秋来几何时，炮煮乃尔剧。
老夫大失望，亦自愧两屐。
青山吾故人，可想不可觌。
农家请言田，使我舌屡唶。
六月潴为泥，七月稿为腊。
十无一二存，政苦蝗狼藉。
吾饥不能腊，子热不能夕。
子热犹可凉，吾饥那可常。
残暑何奸雄，酪烈不肯退。
稚秋太君子，敛避不敢对。
薰风来无期，民愠良愦愦。
吴牛方喘月，渴想蓐收代。
金行既用事，炎赫乃故在。
於今几何时，秋夏终晦昧。
畏热如畏虎，悸汗流浃背。
南山殷其雷，崛起云霮{上雨下对}。
谁当笺老天，与世思盥沫。
风雨一洗之，此热不可再。
暖川（一作征人歌）
李益（唐代）

胡风冻合鸊鹈泉，牧马千群逐暖川。

塞外征行无尽日，年年移帐雪中天。
玉京轩
黄庭坚（宋代）

苍山其下白玉京，五城十二楼，郁仪结邻常杲杲。
紫云黄雾鏁玄关，雷驱不祥电挥扫。
上有千年来归之白鹤，下有万世不凋之瑶草。
野僧云卧对开轩，一鉢安巢若飞鸟。
北风卷沙过夜窗，枕底鲸波撼蓬岛。
个中即是地行仙，但使心闲自难老。
送怀以仁法师归钱塘
释宗泐（明代）

西湖茭笋夏如玉，龙井杨梅旧有名。白发故人千里去，青山独客此时情。

呼猿洞口萝龛老，石蟹泉头茗椀清。回首天涯来往迹，海门潮落又潮生。
赠游学李生
陈泰（元代）

隙光渐暗云垂垂，啾啁冻雀黄桑枝。铜垆茗椀共危坐，敲冰作雪庐陵诗。

门前沧浪江水浊，门前新丰市酤薄。明朝南陵有新作，天台故人待高阁。
年老逢春十三首 其二
邵雍（宋代）

年老逢春春正妍，春妍况在禁烟前。才寒却暖养花日，行雨便晴消酒天。

进退樽罍宜有主，栽培桃李岂无权。清谈已是欢情极，更把狂诗当管弦。
偶作柬严诚
龚禔身（清代）

西泠桥畔绿杨湾，梦里曾归不当还。晓起白云常翁几，醉余青眼爱看山。

茶铛料理神先爽，诗草荒芜手自删。我惯浪游君善病，何时胜地共跻攀。
卜算子 秋思
叶小鸾（明代）

天澹水云平，风袅花枝动。罗幕凉生翠袖轻，柳外飞烟共。

独座思悠扬，箫管慵拈弄。怅冷西窗一夜香，寂寞添幽梦。
棹歌行
卢思道（南北朝）

秋江见底清，越女复倾城。方舟共采摘，最得可怜名。

落花流宝共，微吹动香缨。带垂连理湿，棹举木兰轻。

顺风传细语，因波寄远情。谁能结锦缆，薄暮隐长汀。
醉桃源（荷塘小隐赋烛影）
吴文英（宋代）

金丸一树带霜华。银台摇艳霞。烛阴树影两交加。秋纱机上花。

飞醉笔，驻吟车。香深小隐家。明朝新梦付啼鸦。歌阑月未斜。
沁园春（题新州醉白楼）
王奕（元代）

唐李太白，访贺知章，浩歌此楼。想斗酒百篇，眼花落井，一时豪杰，千古风流。白骨青山，美人黄土，醉魄吟魂安在否。江南客，因来游胜践，稽首前修。

悠悠。往事俱休，更莫遣兴亡狂白头。也莫论高皇、莫论项羽，谁为黄帝，谁为蚩尤。拶破愁城，吸干酒海，袖拂安梁二山名无暮秋。题未了，又笑骑白鹤，飞下扬州。
近日
文同（宋代）

近日簿书全简少，吏人惟趁两衙休。
归来便只寻冠屦，绕遍林亭山上头。
六言
陆游（宋代）

爱马能成一癖，结髦可忘百忧。
我亦时时自笑，开编万事俱休。
送新安张尉乞侍养归淮甸
梅尧臣（宋代）

天兵出塞日，西尉去官初。
却衣老莱服，曾无梅福书。
春郊欲回雁，寒水正沈鱼。
任意归舟驶，风烟亦自如。
读诏书
石介（宋代）

关中有山生虎狼，虎狼性{左虎右武}不可当。
去岁食人十有一，无辜被此恶物伤。
守臣具事奏圣帝，圣帝读之恻上意。
乃诏天下捕虎狼，意欲斯民无枉死。
吾君仁覆如天地，只知虎狼有牙齿。
害人不独在虎狼，臣请勿捕捕贪吏。
次韵侯彦康
周孚（宋代）

箪瓢从古亦山雌，叹息渠侬定可师。挽士真难九牛尾，酬君谁可五羊皮。

过逢政自艰难际，感慨俱非少壮时。樗散郑虔官益冷，得钱沽酒不须疑。
观永叔集古录
梅尧臣（宋代）

古碑手集一千卷，河北关西得最多。
莫怕他时费人力，他时自有锦蒙驰。
与林止庵叶半隐分赋郡中古迹得鲁公祠右军
艾性夫（元代）

遗像犹能立懦夫，悬知生气摄萑苻。
三郎阿堵知何用，只识营州阿荦奴。
昏昏水气吐玄云，自是先生笔有神。
不洗从来姿媚态，可怜北面卫夫人。
喜客泉二首
陆文圭（元代）

一饮怀金出岭南，莲花峰下绝清甘。
我来欲与流泉约，独喜廉人莫喜贫。
雨中花
吴礼之（宋代）

眷浓恩重，长离永别，凭谁为返香魂。忆湘裙霞袖，杏脸樱唇。眉香春山淡淡，眼裁秋水盈盈。便如何忘得，温柔情态，恬静天真。

凭栏念及，夕阳西下，幕烟四起江村。渐入夜、疏星映柳，新月笼云。酝造一生清瘦，能消几个黄昏。断肠时候，帘垂深院，人掩重门。
诏追赴都二月至灞亭上
柳宗元（唐代）

十一年前南渡客，四千里外北归人。
诏书许逐阳和至，驿路开花处处新。
寄刘三髦五首 其二
李昌祺（明代）

吾爱刘公子，浑如汉士风。古心真自得，高操更谁同。

绿水溪边舫，朱弦膝上桐。我惭簪组累，不得远相从。
和钦夫喜雨
张孝祥（宋代）

佛刹起香云，高低一雨均。使君心未已，阁老句还新。

喜入村乡乐，凉生瓮盎春。莫嫌知稼穑，我是种田人。
玲珑岩
舒坦（宋代）

诡形迥与万山殊，空洞由来一物无。
直恐虚心自天意，人间穿凿枉工夫。
五言次韵和君实苦雨三首 其三
沈遘（宋代）

积潦高秋后，幽居病客心。每怜荷折盖，犹爱菊包金。

独坐有馀恨，临觞莫厌深。多情省郎直，永夜祗清吟。
忠天庙画壁歌陆筱饮孝廉索题
汪沆（清代）

我生未谒忠天庙，陆子示我画壁诗。画笔峥嵘出乃祖，清芬述德播诵之。

前有作歌钝丁老，和者长篇墨沈随。穷形极态恣刻画，读诗如见画壁奇。

中祀社神越公像，庙创何代传异词。溯昔阿𡡉大业末，群雄扰攘干戈驰。

我祖一剑起黟县，六州保障无疮痍。窦融抒忠洵不忝，钱俶效顺嫌犹迟。

日月出矣爝火熄，功在社稷铭鼎彝。能捍大灾与大患，祭法协礼佥曰宜。

急当买棹北郭去，撷蘩采藻陈清醨。惟闻榜额半漫漶，陈丹暗粉壁亦欹。

画壁有孙善表襮，庙貌如故畴匡持。揭虔妥灵后嗣责，卷还诗卷歌忸怩。
黄罗𧟌
宋祁（宋代）

袁褚声华约略同，到头忠佞两成功。先皇谩赐黄罗𧟌，不识明眸有贯虹。
题画竹 其一
仇远（元代）

谁谓籊籊竿，乃不如劲草。北风动地来，直节未易倒。
青宫受宝朝贺日次韵 其一 
吴当（元代）

百年文物际重熙，丽日祥云昼刻迟。上相传宣催草诏，看君落笔玉堂时。
偈十九首 其四
释守卓（宋代）

日出卯，闹炒炒。于其中，须善巧。打面还他州土麦，唱歌须是帝乡人。
晚过寿宁
郝俣（金朝）

稻垄分棋局，松门入画图。牛羊归自急，鸥鹭宿相呼。

落日低青嶂，高风起暝途。归僧上烟霭，回首愧区区。